b'\n_START_ARTICLE_\nBafomet\n_START_PARAGRAPH_\nBafomet je fiktivno pogansko bo\xc5\xbeanstvo nastalo u okviru kr\xc5\xa1\xc4\x87anskog folklora, a osobito zastupljeno u okultisti\xc4\x8dkoj teoriji za vrijeme magijskog preporoda u 19. stolje\xc4\x87u. Prvi put se spominje u 12. stolje\xc4\x87u kao iskrivljeni oblik rije\xc4\x8di Muhamed, a u 19. stolje\xc4\x87u popularizirao ga je francuski okultist Eliphas Levi, u obliku Sabatskog jarca, u knjizi Transcendentalna magija, \xc4\x8dime postaje sredi\xc5\xa1nja figura sotonizma i oli\xc4\x8denje Sotone._NEWLINE_Legende dovode Bafometa u vezi s vitezovima templarima, koji su ga, navodno, \xc5\xa1tovali kao poganski idol.\n_START_SECTION_\nEtimologija i prijepori oko zna\xc4\x8denja imena\n_START_PARAGRAPH_\nJoan Argentier u svojoj knjizi "Nikad ispri\xc4\x8dana povijest Indija" (La Historia de Indias jamas contada, 1974.) pi\xc5\xa1e da izraz Bafomet treba \xc4\x8ditati naopako, u skladu s kabalisti\xc4\x8dkom tradicijom. Na taj na\xc4\x8din proizlazi da se ime sastoji od tri kratice: Tem Ohp Ab, koje zna\xc4\x8de Templi ommum hominum pacis abbas._NEWLINE_S druge strane, Baphe je gr\xc4\x8dka rije\xc4\x8d koja zna\xc4\x8di "uranjanje", "kr\xc5\xa1tenje", a Metis "upu\xc4\x87enost". Me\xc4\x91utim, najpoznatija hipoteza je ona koja povezuje templare sa sektom asasina, iz \xc4\x8dega se izvodi zaklju\xc4\x8dak da bi Bafomet zapravio bio iskrivljeni oblik imena Muhamed. Stru\xc4\x8dnjak za arapsku civilizaciju Sylvestre de Sacy iznio je pretpostavku o na\xc4\x8dinu kako se prvotni oblik Mahomet (Muhamed) transformirao u Bafomet, preko rije\xc4\x8di Mahumeria, preko Bahomeria do Bafomeria._NEWLINE_Njema\xc4\x8dk orijentalist Hammer-Purgstalla poku\xc5\xa1avao je, uz pomo\xc4\x87 drevnih mitova o biku Apisu i Zlatnom runu, povezati ime Bafomet s arapskom rije\xc4\x8di Bahoumid koja zna\xc4\x8di "runo".\n_START_SECTION_\nIzgled\n_START_PARAGRAPH_\nZa vrijeme su\xc4\x91enja templarima, bra\xc4\x87a su razli\xc4\x8dito opisivala izgled idola Bafometa. Prema jednom opisu radilo se o glavi od zlata i srebra. Drugi su ga opisivali kao pravu balzamiranu glavu, duge kose i crne brade, \xc4\x8diji se vrat nalazio u trono\xc5\xbenom ili \xc4\x8detverono\xc5\xbenom relikvijaru opto\xc4\x8denom draguljima._NEWLINE_Prema nekim opisima, glava je imala tri lica, a ponekad je opisivana i kao glava od zlata i drveta s dva lica i \xc4\x8detiri noge. Opisivali su je i kao glavu s rogovima, te je se govorilo da je to vra\xc5\xbeja glava, u\xc5\xbeasna i zastra\xc5\xa1uju\xc4\x87a._NEWLINE_Bafomet se, osim kao glava, opisivao i kao demon u obli\xc4\x8dju jarca. Imao je upaljenu baklju me\xc4\x91u rogovima i pentagram na \xc4\x8delu. Jedna mu je ruka bila \xc5\xbeenska, a druga mu\xc5\xa1ka. Imao je krila i \xc5\xbeenske grudi.'